Reserwebank reg vir beleid van Fed, sê Kganyago | Netwerk24
20 Junie 2021 13:59
Wanneer ontwikkelde lande begin om hul rentekoerse te normaliseer, sal Suid-Afrika "dit op 'n baie soliede voet" binnegaan.
"Die ekonomie is minder kwesbaar as verlede jaar. Suid-Afrika het 'n surplus op die lopende rekening en die staat se begrotingsbalans het vinniger herstel as wat ons verwag het," het Kganyago op 'n beleggingskonferensie gesê.
"Dit sal die tesourie help om skuld te stabiliseer."
Suid-Afrika het sy eerste surplus op die lopende rekening in byna twee dekades in 2020 aangemeld aangesien die vraag na ingevoerde goedere onder druk gekom het weens die inkrimping in die ekonomie en die waarde van gouduitvoer wat gestyg het vanweë hoër pryse.
Volgens Kganyago verwag die Reserwebank dat die surplus op die lopende rekening vanjaar gemiddeld op 1,3% van die bruto binnelandse produk (BBP) sal bly.
Die verwagte begrotingsbalans vir die afgelope boekjaar is kleiner as wat die regering voorheen voorspel het nadat minder bestee is en inkomste verras het.
'n Tekort van 11,2% van die BBP is vir die boekjaar tot einde Maart aangemeld vergeleke met 12,3% wat voorheen geraam is.
Die verbetering in die lopende rekening en die begrotingsbalans plaas die land in 'n beter posisie om die herprysing van finansiële bates wêreldwyd en die verandering in wisselkoerse wat die normalisering gaan meebring te hanteer, sê hy.
As die wisselkoers binnelandse inflasie verhoog, sal die Reserwebank reg wees met maatstawwe, volgens hom. – Bloomberg